**Utkast til forskrift om fartsgrenser for fritidsfartøy i Oslo kommunes sjøområde**

Hjemmel: Fastsatt av Oslo Havnestyre dato med hjemmel i vedtekter for Oslo Havn KF § 9 fastsatt av Oslo bystyre 6. januar 2021, og lov 21. juni 2019 nr. 70 og havner og farvann (havne- og farvannsloven) § 8 første ledd

**§ 1 Virkeområde**

Forskriften gjelder for fritidsfartøy som ferdes i Oslo kommunes sjøområde.

**§ 2 Definisjoner**

I denne forskriften menes:

1. Kommunens sjøområde: Område hvor kommunen har planmyndighet etter plan- og bygningsloven med unntak av hoved- og biled
2. Farvann: Områder der fartøy kan ferdes
3. Fartøy: Enhver flytende innretning som er laget for å bevege seg gjennom vannet
4. Fritidsfartøy: Fartøy som har en største lengde på inntil 24 meter, og som ikke brukes i næringsvirksomhet

**§ 3 Fartsbegrensning**

5 knop er høyeste tillatte hastighet innenfor en avstand av 200 meter fra land, holmer og skjær som er synlige over vannflaten, slik de fremgår av vedlegg til denne forskriften.

25 knop er høyeste tillatte hastighet i øvrige deler av Oslo kommunes sjøområde, slik det fremgår av vedlegg til denne forskriften.

**§ 4 Dispensasjon**

Oslo Havn KF kan i særlige tilfeller gi dispensasjon fra bestemmelsene gitt i § 3. Dispensasjonen skal være tidsbegrenset.

   Avgjørelse om dispensasjon er et enkeltvedtak som kan påklages. Klageinstans er Kystverket.

**§ 5 Reaksjonsmidler og straff**

Med bot straffes den som forsettlig eller uaktsomt overtrer bestemmelsen i § 3. Bøteleggelsen kan skje ved forenklet forelegg etter faste bøtesatser.

Med bot eller fengsel inntil to år straffes den som overtrer bestemmelsen som nevnt i første ledd på en slik måte at det inntrer eller oppstår fare for betydelig skade på liv eller helse, miljø eller materielle verdier.

Grov uaktsom overtredelse av andre ledd straffes med bot eller fengsel inntil ett år.

**§ 5 Ikrafttredelse**

Forskriften trer i kraft 1. januar 2022.